বাড়ছে ভাইরাসের সংক্রমণ! ৩ মাসে আক্রান্ত ৫১৬, এবার কী হবে?

ওয়েব ডেস্ক: দেশজুড়ে নতুন করে উদ্বেগ বাড়াচ্ছে সোয়াইন ফ্লু (Swine Flu)। করোনা মহামারির (Covid-19) স্মৃতি এখনও তাজা, তার মধ্যে H1N1 ভাইরাসের দাপটে চিন্তিত বিশেষজ্ঞরা। পরিসংখ্যান বলছে, গত তিন মাসে ভারতের বিভিন্ন রাজ্যে সোয়াইন ফ্লু-তে আক্রান্তের (Infected) সংখ্যা দাঁড়িয়েছে ৫১৬ জন। এর মধ্যে ৬ জনের মৃত্যু হয়েছে বলে জানিয়েছে ন্যাশনাল সেন্টার ফর ডিজিজ কন্ট্রোল (NCDC)।

এনসিডিসি-র তথ্য অনুযায়ী, সবচেয়ে বেশি আক্রান্ত হয়েছেন কেরালা, দিল্লি, তামিলনাড়ু ও মহারাষ্ট্রের মানুষজন। শুধু তাই নয়, সোয়াইন ফ্লুতে মৃত্যুর সংখ্যার দিক থেকেও দেশের অন্যান্য রাজ্যের থেকে এগিয়ে রয়েছে কেরালা। সূত্রের খবর, দক্ষিণ ভারতের এই রাজ্যে ইতিমধ্যে ৪ জনের মৃত্যু হয়েছে। এছাড়াও, কর্ণাটক এবং হিমাচল প্রদেশে সোয়াইন ফ্লু রোগে আক্রান্ত হয়ে একজন করে মারা গিয়েছেন।

আরও পড়ুন: মাল্টিপেক্সের টিকিট ২০০ টাকার বেশি নয়, প্রস্তাব মুখ্যমন্ত্রীর

তবে ভারতের বুকে এই রোগ নতুন নয়। বহু বছর ধরেই এটি মানুষের মধ্যে ছড়িয়ে পড়ছে। প্রাথমিকভাবে শুয়োরের শরীরে বাস করা H1N1 ভাইরাস সময়ের সঙ্গে সঙ্গে মানবদেহেও সংক্রমণ ঘটাতে শুরু করেছে। সাধারণত জ্বর, কাশি, গলা ব্যথা, শ্বাসকষ্ট, বমি এবং ডায়ারিয়া এই রোগের প্রধান লক্ষণ। করোনা ভাইরাসের সঙ্গে এর কিছুটা মিল থাকলেও এটি সম্পূর্ণ ভিন্ন একটি ভাইরাস।

অতীতের পরিসংখ্যান বলছে, ২০২৪ সালে বিগত কয়েকবছরের তুলনায় সোয়াইন ফ্লু রোগ সংক্রমণের হার কিছুটা কম। ২০২৪ সালে ২০,০০০ জনের বেশি মানুষ সোয়াইন ফ্লুতে আক্রান্ত হয়েছিলেন, যার মধ্যে মৃত্যু হয়েছিল ৩৪৭ জনের। তবে ২০১৯ সালে পরিস্থিতি আরও গুরুতর ছিল। সেবছর ২৮,০০০-এর বেশি মানুষ আক্রান্ত হন এবং ১২০০ জনের মৃত্যু হয়েছিল।